**VILNIAUS SAVIVALDYBĖS**

**GRIGIŠKIŲ LOPŠELIS-DARŽELIS „PELĖDŽIUKAS“**

**(Ugdymo įstaigos pavadinimas)**

**MOKINIŲ APŽIŪROS DĖL ASMENS**

**HIGIENOS TVARKOS APRAŠAS**

**I. BENDROSIOS NUOSTATOS**

1. Vilniaus savivaldybės Grigiškių lopšelis-darželis „Pelėdžiukas“ (toliau tekste – ugdymo įstaiga) mokinių apžiūros dėl asmens higienos tvarkos aprašas (toliau – Aprašas) parengtas vadovaujantis Lietuvos Respublikos žmonių užkrečiamųjų ligų profilaktikos ir kontrolės įstatymu, Lietuvos higienos norma HN 75:2016 „Ikimokyklinio ugdymo mokykla: bendrieji saugos reikalavimai“, patvirtinta Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“; Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773; Visuomenės sveikatos priežiūros organizavimo mokykloje tvarkos aprašu, patvirtintu Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro 2005 m. gruodžio 30 d. įsakymu Nr. V-1035/ISAK-2680; Lietuvos Respublikos sveikatos apsaugos ministro 2007 m. rugpjūčio 1 d. įsakymu Nr. V-630 „Dėl Visuomenės sveikatos priežiūros specialisto, vykdančio sveikatos priežiūrą mokykloje, kvalifikacinių reikalavimų aprašo patvirtinimo“, patvirtintu Lietuvos Respublikos sveikatos apsaugos ministro 1999 m. gruodžio 16 d. įsakymu Nr. 552.
2. Aprašas reglamentuoja mokinių apžiūros dėl asmens higienos organizavimo tvarką, ugdymo įstaigos ir visuomenės sveikatos priežiūros specialisto veiksmus vykdant pedikuliozės patikrą bei informavimo apie pedikuliozės profilaktiką ir įtariamus pedikuliozės atvejus tvarką.

**II. APŽIŪROS DĖL VAIKŲ ASMENS HIGIENOS ORGANIZAVIMAS**

1. Ugdymo įstaigoje vaikų asmens higienos apžiūros organizuojamos siekiant užkirsti kelią užkrečiamųjų ligų (pedikuliozės) plitimui.
2. Sutikimą ugdymo įstaigoje vykdyti mokinių asmens higienos patikrinimo procedūrą, mokinių tėvai (globėjai, rūpintojai) išreiškia pasirašydami mokymosi sutartį.
3. Rekomenduojama mokymo sutartyje ar kituose dokumentuose išdėstyti atvejus, kai teisėtas vaiko atstovas turi pasirūpinti vaiku, kai:
   1. vaikui ugdymo proceso metu pasireiškė užkrečiamųjų ligų požymiai (apžiūrų metu randama utėlių ar glindų);
   2. vaiko liga riboja jo dalyvavimą ugdymo procese;
   3. vaiko liga kelia pavojų kitų vaikų ir darbuotojų sveikatai.
4. Ugdymo įstaigos vidaus tvarkos taisyklėse turėtų būti įrašyta, kad netoleruotina:
   1. tėvų atsisakymas ar galimybių panaudoti utėlių naikinimo priemones neturėjimas;
   2. socialiai negatyvus vaiko elgesys ugdymo įstaigoje, didinantis apsikrėtimo utėlėmis riziką;
   3. visuomenės sveikatos priežiūros specialisto ir ugdymo įstaigos administracijos elgesio reikalavimų, kuriais siekiama užkirsti kelią utėlėtumo plitimo rizikai, nesilaikymas.

**III. PROFILAKTINĖS VAIKŲ TIKRINIMO PROCEDŪROS VYKDYMO TVARKA**

1. Profilaktinė mokinių asmens higienos patikrina dėl apsikrėtimo utėlėmis yra vykdoma vadovaujantis metodinėmis rekomendacijomis „Pedikuliozės profilaktika ir kontrolė“. Rekomendacijos parengtos įgyvendinant projektą Nr. VP1-4.3-VRM-02-V-05-009 „Užkrečiamųjų ligų valdymo sistemos Lietuvoje stiprinimas“. Projekto vykdytojas – Užkrečiamųjų ligų ir AIDS centras.
2. Asmens higienos patikrą rekomenduojama atlikti po rudens, žiemos ir pavasario atostogų ir pagal epidemiologines reikmes.
3. Asmens higienos patikrą atlieka ugdymo įstaigoje visuomenės sveikatos priežiūrą vykdantis visuomenės sveikatos priežiūros specialistas.
4. Asmens higienos patikrą visuomenės sveikatos priežiūros specialistas atlieka atskiroje patalpoje, kurioje yra vandens ir muilo (pvz., sveikatos kabinetas).
5. Visuomenės sveikatos priežiūros specialistas:
   1. prieš kiekvieną patikrą informuoja mokinius apie tai, kas bus daroma ir kodėl tai reikia daryti;
   2. patikrinimo metu įtaręs utėlėtumą vadovaujasi metodinėse rekomendacijose „Pedikuliozės profilaktika ir kontrolė“ parengtais algoritmais:
      1. Visuomenės sveikatos priežiūros specialisto veiksmų mokykloje, atliekant apsikrėtimo utėlėmis patikrinimą, algoritmu (3 priedas);
      2. Galvines utėles naikinančių priemonių įvertinimo algoritmu (4 priedas);
      3. Utėlėtumo profilaktikos mokykloje organizavimo schema (5 priedas).
   3. baigęs patikrą ir įtaręs pedikuliozės atvejį tuoj pat informuoja mokinio tėvus (globėjus, rūpintojus) tiesiogiai telefonu ar elektroniniu paštu;
   4. imasi visų priemonių, kad mokinys būtų apsaugotas nuo viešo izoliavimo, pažeminimo ir kitų neigiamų pasekmių;
   5. apibendrina patikros rezultatus ir perduoda Vilniaus miesto savivaldybės visuomenės sveikatos biurui duomenis apie apsikrėtusių vaikų skaičių, nurodydamas tik jų amžių.
6. Mokinys, kurio galvos plaukuose rasta utėlių ar glindų, neturi būti tuoj pat atskirtas nuo kitų mokinių, jis gali likti mokykloje iki dienos pabaigos.
7. Mokinys į ugdymo įstaigą turėtų sugrįžti tik tada, kai yra visiškai išgydyta pedikuliozė.
8. Ugdymo įstaigos administracija arba visuomenės sveikatos priežiūros specialistas, suderinęs su ugdymo įstaigos administracija, mokyklos bendruomenei gali išsiųsti mokinių tėvams (globėjams, rūpintojams) laiškus, kuriais rekomenduojama patikrinti savo vaikų galvas dėl galimo užsikrėtimo utėlėmis bei suteikti informaciją apie utėlėtumo profilaktiką.
9. Informacija apie užkrečiamųjų ligų prevenciją skelbiama ugdymo įstaigos interneto svetainėje, elektroniniu paštu siunčiama tėvams, rengiami stendiniai pranešimai.
10. Ugdymo įstaigos bendruomenės nariai (pedagogai, tėvai, globėjai, rūpintojai) radę ar pastebėję utėlių ar glindų vaiko galvoje, siekdami apsaugoti kitus ir užkirsti kelią pedikuliozės plitimui, prašomi informuoti ugdymo įstaigos administraciją ir visuomenės sveikatos priežiūros specialistą.
11. Ugdymo įstaigos darbuotojai turi suprasti, kad tai labai subtilus dalykas, ir imtis visų priemonių, kad užsikrėtęs utėlėmis vaikas būtų apsaugotas nuo viešo atskyrimo, pažeminimo ir kitų neigiamų pasekmių.

**IV. BAIGIAMOSIOS NUOSTATOS**

1. Visuomenės sveikatos priežiūros specialistas savo funkcijoms vykdyti pasitelkia ugdymo įstaigos bendruomenę (pedagogus, pagalbos mokiniui specialistus, mokinius, jų tėvus (globėjus, rūpintojus).
2. Mokinių asmens sveikatos informacijos konfidencialumas užtikrinamas vadovaujantis Informacijos apie pacientą valstybės institucijoms ir kitoms įstaigoms teikimo tvarkos aprašu, patvirtintu Lietuvos Respublikos sveikatos apsaugos ministro 2001 m. vasario 1 d. įsakymu Nr. 65.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_